정조 5년 · 목
予曰。朝會體重。先行常參。領議政徐命善曰。嶺伯狀啓。請以風落木。許結給頹壓民舍。俾改破傷船隻。而其餘材木。皆令棄朽云。今此松木。許令發賣。則將至累萬金。而可補經用。卽令備局。申飭左右水營及統營諸處。風落之數。詳實狀聞後。發賣宜矣。予曰。嶺伯之請以朽棄者。未知其得當矣。若言其盡朽。則合朽之木。不知其何日致朽。而若如其言。今以累千萬株。堆置空山。則民皆偸斫。自抵奸弊。是豈不顧念處乎。道臣之如是狀請。或慮發賣之際。以致吏輩之爲奸而然乎。若加勒賣。則亦不無虛實相蒙之弊矣。領府事金尙喆曰。道臣之爲慮奸弊。請以自朽者。殆同因噎而廢食。今以道帥臣。更加査實狀聞宜矣。予曰。若以枝榦許給。則庶爲結構之材。是或無妨矣。命善曰。民戶頹壓。合爲一萬一千戶。而實難以隨戶分給矣。予曰。許以附送民戶。則似甚爲宜矣。命善曰。只給近民。則似有遠邇之別。亦難許給矣。予曰。在前風落木。何以區處乎。前嶺伯似當詳知其便否矣。兵曹判書李性源曰。丁酉年果有風落之木。而其時果爲報備局發賣。今此道伯之如是狀請。實未知合宜矣。豈以有用之材。歸於自朽之地乎。臣意則發賣爲宜矣。予曰。嶺伯之不欲發賣。蓋慮其吏用爲奸。民受其弊故也。大司諫曾經嶺伯。亦陳所見。趙時俊曰。今此狀辭。欲祛民弊。而如是仰請矣。論其株數。比前倍簁。今以出給民戶。則勢難輸去。必無實效。至於造給私船。以運稅穀者。非但行商之有效。亦見公家之俱益。此則許施似或無妨。若復從便許賣。不爲勒賣。則沿海之民。或輸鹽井。或作壽板。亦將有益下之道矣。予曰。今許發賣。則其可爲惠民之政乎。吏判與判尹。亦經嶺伯。俱陳所見。吏曹判書李衍祥曰。今番之木。比前夥然。卽令從輕折賣。緩限收價。則庶可無弊矣。判尹李命植曰。第今頹屋修葺。破船改造。實無所妨。勿令勒賣。從便折價。以補國用。庶可爲公私兩便之道矣。予曰。許令發賣。則可無勒賣之弊乎。予曰。今番嶺南風水之災。實是挽近所無。昨又見本道狀報。則被災民戶。合爲萬餘戶。而計其民口。則將至屢萬生靈。嶺南雖曰幅員稍廣。民生之遇災失所。將不免顚連之患。言念及此。實不覺矜慘矣。昨年雖曰少豐。寧有嗣歲之資乎。每一南顧。若恫在已。欲遣安集之使。以鎭民情之渙散。而其於往來之際。反致民弊。則初不如不遣。若有一分撫摩之效。則將欲以擇其可合人差送。卿等之見何如。命善曰。聖敎至此。其於軫恤之道。實不勝欽仰矣。尙喆曰。言念民狀。實爲慘惻。若依關東例。差遣御史。則庶爲審民情之端。伏願留意焉。予曰。今此欲遣御史。蓋出審民之意。而若無實效。徒歸文具。則是甚爲難矣。判府事李徽之曰。卽遣御史。以盡審撫之政。則哀此犖獨之民。必感朝家欽恤之意。而惟在擇人之如何矣。予曰。今日卽先大王登極之日。而予懷愈愴。第以否德。纘承丕位。一念民天。憧憧不已者。欲效其繼述之一端矣。今此嶺民被災。遑遑若不保朝夕。其所審撫。專在於鍊熟之手。堂上堂下。有誰可合人乎。命善曰。安集則必以堂上差遣。慰諭則或以堂下見差。而猝難知合有其人矣。予曰。安集與慰諭。比之孰勝乎。命善曰。安集之行。爲名最重。似難差出。以慰諭使定送。似甚宜矣。徽之曰。嶺民將至顚連之境。雖安集。不甚過當矣。予曰。必遣善事之人。宣布德意。以鎭嶺民。則卽一朝家善政。卿其思得其人。卽令擧行。命善曰。舊錄實無其人。新錄中雖有可合之人。姑未經守令之任。有難任事矣。予曰。人有履歷然後。可悉恤民之策。卿之所陳。實合予意矣。在前安集御史。誰果爲之乎。尙喆曰。故參判李彛章往之矣。命善曰。若以安集差送。則似甚張大矣。予曰。頃亦言之。大抵御史體重。實難輕差矣。向者嶺南御史李時秀。其果善爲。而一年再往。似甚爲難矣。命善曰。環顧朝廷。實無其人矣。予曰。卿其出去後。商量擇差。予曰。今此臺臣。一齊登筵。似有可聞之言矣。予曰。上自袞闕。下至癏曠。事有可言。則悉陳無隱。命善曰。臺臣今此齊會。若無一言而退。則當爲慨然矣。予曰。諸臺猝時登筵。雖無參量之事。各奏一言。大司憲徐有隣。大司諫趙時俊。掌令林錫喆曰。合辭諸賊。孰非大憝。其中鄭妻龜柱國榮。宜施收孥之典。而兪音尙靳。至於德相煥億之快施當律。猶未蒙允許。伏乞亟從三司之請。予曰。已諭於前後三司矣。又所懷。嶠南風水之災。實是挽近所無。雖以道臣啓本觀之。人命之渰沒。民戶之漂壓。數甚夥然。伏覩我殿下警懼之意。旣勤於筵席。接濟之策。爰及於廊廟。孰不爲之欽仰。而第念。災異之來。恐然修省。及其時日稍久之後。易致此心之漸懈。未知我殿下雖在無災之時。憧憧孜孜。不其少弛否耶。伏乞竝加體念焉。予曰。所陳甚好。當體念矣。予曰。寶鑑序文。當以大提學撰出。而今無大提學。可以卽當會圈矣。薦望時。前大提學中誰當牌招乎。尙喆曰。姑未知以某出牌矣。予曰。前例亦有奉朝賀出牌之事乎。卿等似知之矣。命善曰。果無此例。身旣致仕。則名祛朝籍。寧有出牌之事乎。予曰。雖無古例。出牌之際。政院何可公然拔名乎。命善曰。前前大提學南有容。曾爲奉朝賀時。當其會圈。以爲拔名矣。尙喆曰。雖或致仕。亦不無出牌之例矣。徽之曰。有發落然後。可以出牌矣。予曰。雖無可據前例。國有某事。則焉不用牌招乎。尙喆曰。出牌與否。惟在自上處分矣。予曰。文苑自有古事。何必以自上處之乎。尙喆曰。旣有南有容前例。自上擅裁。亦甚無妨矣。予曰。若以奉朝賀出牌。則似或爲難。而今以前大提學牌招。則似必無持難矣。抑又論之。雖大臣亦有受薦以來之例。以前文衡來會朝堂。以參薦望。有何所妨耶。徽之曰。今以奉朝賀牌招。則執以爲難。而以大提學出牌。則必無所難矣。予曰。除是奉朝賀。則誰當出牌乎。命善曰。黃景源李判府事矣。予命納文衡錄。徽之曰。考諸古事。果無牌招之事矣。予曰。大提學自有其次。越次牌招。事涉如何矣。予曰。寶鑑何當告完耶。尙喆曰。以今十三日當爲封進。而日子漸迫。有難正書。當以草本進獻。自上詳覽後。如有詿誤處。更書入啓。似或無妨矣。予曰。纂輯之工。惟在務實致詳。勿以十三日爲限。更可熟硏可也。予曰。觀諸 列聖御製。皆有序文。大提學不可不卽令差出矣。予曰。御製或有入錄者。或有不入錄者。若合不入錄者。表定某年月。以建其綱似好矣。校正堂上徐命膺曰。聖敎至當。祛煩從實。是甚宜矣。予曰。廣修 宗廟事。固當入錄。而何以見漏於寶鑑乎。是甚可怪矣。禮曹判書金熤曰。未及經覽。故不能入撰矣。予曰。政院日記。本自見漏。必緣如是而然矣。尙喆曰。入刊後或有不精之歎。則事難改刪。雖過十三日。務精纂出。果爲宜矣。予曰。卿言是矣。至於禁府刑曹受敎中。多有可纂之事。蓋五十年治民厚澤。塗人耳目。可傳後世者。必博考備局節目。以成其永垂不朽之資。可也。謹稽 肅廟寶鑑。壬戌年禁衛營設置之事。以爲載錄。而今於 先大王庚辰年濬川。癸巳年石築。三度 親臨。俱不入錄。係是欠事。且均役廳節目。亦不記載。後世之人。何以知 先朝設施之盛意耶。五紀臨御。一念措治。都在於敬天恤民等事。今於纂述之際。無或一事之見漏。是予所望矣。況此 肅廟晩年。罕接臣僚。而 先大王日三晉接。常多嘉猷善政。所載傳敎中。略加減刪。以爲纂出何如。命膺曰。節目儀注。多入纂修中。而姑未能增刪。人或玩覽。可以謂太煩矣。予曰。纂法謹如史體。抄絕入錄。似甚得宜。當如 肅廟寶鑑例。從略爲之。至於應錄者。或至太煩。則以小註載錄。亦涉無妨矣。命膺曰。 宣廟寶鑑。果有先正臣李珥所錄。故頗得其詳。若盡廣考詳錄。則及今十三日。實難修正矣。予曰。今欲以十三日完設者。蓋取其因是月而纂成也。若或限日速成。不盡蒐輯之方。以致疏漏之歎。則實涉無實。何以則爲好耶。予曰。度支定例。亦爲載錄乎。判尹李命植曰。只以故判書朴文秀所奏入錄矣。予曰。以宮房結授言之。或有拔例劃給之事。如此等文。似不必入錄矣。命膺曰。在昔故判書權有[以:I-PERSON]鎭。以結授事有所直言。而 先朝優納其言。事係聖德。故已有入錄矣。予曰。從古纂輯。專以闡揚爲主。而至於聖德事。特加大書。且實錄中或有未入錄。則今於印册中。雖加添錄。亦甚無妨。卿其諒爲之。尙喆曰。野史中所記。揆以事面。有難的信。固不必載錄矣。予曰。此則卿言誠然。重臣亦陳所見。校正堂上趙㻐曰。 端廟事實。多有未傳者。求諸他書所錄。以爲入錄宜矣。予曰。求諸文集中所錄。似甚謹實。而至於六臣事。當以載錄乎。㻐曰。六臣事似無入錄之地矣。校正堂上鄭昌聖曰。 世祖朝策勳事。當入錄乎。今以此事。是非姑未定矣。命善曰。此等事實。似難拔去矣。予曰。卿等從長爲之。予曰。舊甲重回。適覲 先朝御容。而二十歲甲午寫一本。奉安于彰義宮。三十一歲甲辰。寫一本。四十一歲甲寅寫一本。五十一歲甲子寫一本二本而一本奉安于 永禧殿。一本奉安于 萬寧殿。甲戌寫一本。至丙子始粧䌙。癸未寫一本。至甲午始粧䌙。癸巳 聖壽八十而又寫一本。前後摹寫之年。必以十年爲期。歷歷有可考者矣。八十以前。卿等擧皆瞻望。而八十歲御容。有難揭安。尙此奉安于 寶櫃。卿等想未得承 顏矣。予之今年。卽 先大王甲辰寫眞之歲。欲寫一本。事涉張大。而此亦紹述之一事矣。今於寶鑑中。當錄以每十年出本之事。而至於實錄。初不見載。來世之人。何以知此等故事乎。 璿源殿永禧殿皆有奉安。而政院日記與禮曹故事。初不載錄。今又見漏於寶鑑。則實無可考之資矣。記以寫本年月。錄以奉安某殿。則可觀其 聖德之傳世無窮矣。尙喆曰。果以年月記之。 殿號錄之。則實爲傳後之道矣。予曰。八旬御極。從古罕有。東土臣民。孰不欽仰。而甲辰年三十一歲眞本。欲爲移模。此蓋出寓慕之意也。且念八十歲 御容。卿等雖或有瞻仰之時。而此本終難揭安。故亦欲移摹。以奉于 璿源殿　永禧殿　萬寧殿。以爲奉安之計。此非但予寓慕之誠。在廷臣僚。亦必有瞻仰之地。其於移摹之際。 璿源殿奉安眞本。亦可爲依樣之道。而恐或有毛髮之差爽。故念至此際。心常警惕矣。然而必以此月移摹者。爲是 先大王御極之月。七十歲 御容。非不謂得眞。而八十歲一本。尤切敬摹慕之意。故今欲移寫。必奉 三殿。其於瞻仰之地。慰悅下情。當復如何耶。尙喆曰。聖慕至此。移摹一節。不可少緩。何足以經費爲難耶。予曰。 肅廟朝御容。 先朝亦爲移摹。而果有副本。今此 先大王御容。從後更摹。則在廷臣僚。雖或瞻仰。難知其得眞與否。必欲卿等未耄之前。以爲移摹者此也。尙喆曰。聖敎誠至當矣。予曰。在昔 光廟。亦有二眞本。而一則是移摹之本矣。予曰。今有畵綃乎。戶曹判書鄭民始曰。設都監然後。可以擧行。而以綃言之。則數日內。可以織成云矣。予曰。戊辰年果有三堂差出之事。而禮戶工三曹以爲來待矣。命善曰。必設都監然後。似當進排矣。予曰。擧措甚張大矣。命善曰。聖意雖出省費之道。而此是不可無之節矣。予曰。八十 御容摹出之時。予果出一本。而似有失眞之慮。故仍爲洗本矣。今玆思之。亦爲可惜矣。民始曰。摹畵時凡節。考諸禮曹。初無記載之例。只戶曹有設都監上下之事矣。承旨鄭志儉曰。纂輯廳方有實錄考出之事。而無別兼春秋。不得擧行云。何以爲之。予曰。引避臺諫中。時帶別兼春秋人本職。幷許遞。